Francesco Fossati

Pitor.
Nassù a Civass dël 1904 an na famija ëd comersant an fruta e vërdura, già da cit a l'avìa manifestà soe qualità pr'ël dissègn, an arpresentand ij prodot che ij sò a portavo al mërcà.
Francesco Fossati a l'ha frequentà con sucess ël licéo artìstich a Turin, peui a l'é intrà a l'Academia Albertin-a, andoa tra ij sò cambrada a-i ero Emilio Musso, peui vnùit scultor vajant, Carlo Terzolo, Mario Caffaro Rore, Gigi Morbelli.
Sò magìster a son ëstàit Giacomo Grosso, Cesare Ferro, Luigi Onetti.

Apress l'Academia, Fossati a l'ha duvertà në studi a Civass, dedicandse a ritrat, paisage e nature mòrte.
A l'ha ancaminà a smon-e soe euvre a la Promotris dle Bele Art e al Sìrcol ëd j'artista ëd Turin.
A l'é stàit a Paris e a Mùnich e a l'ha organisà vàire esposission përsonaj, dont un-a motobin amportanta a Firense.
A l'é mòrt dël 1980.

Fossati, Francesco